Antoine Dodson (2012)
**Kevin Antoine Dodson** (sündinud 27. juunil 1986) on endine USA Alabama osariigi Huntsville'i Lincoln Parki elamurajooni elanik, kelle intervjuu kohalikus televisioonis sai internetisensatsiooniks. 

Intervjuust sündis ansambli The Gregory Brothers laul "Bed Intruder Song", mida on ostetud iTunesis tuhandeid eksemplare ja mis on jõudnud edetabelisse Billboard Hot 100.

Intervjuu
---------

28. juulil 2010 intervjueeris Dodsonit NBC tütarkanali WAFF-48 uudiste võttegrupp, tehes reportaaži tema kodurajoonis Lincoln Parki agulis sellest, kuidas sissemurdja oli üritanud Dodsoni õde vägistada tolle magamistoas.

Intervjuu videosalvestis pälvis tähelepanu Dodsoni kirgliku ja tulise kõne poolest, kui ta kõneles otse kaamerasse, pöördudes nii oma naabrite kui ka vägistaja poole, samuti tänavakeele poolest. Reaktsioonid sellele olid vastandlikud. Mõned kohalikud televaatajad helistasid telejaama ning kaebasid, et Dodsoni-sugused jätavad kogukonnast halva mulje. Telekanal kaitses end väitega, et selliste inimeste tsenseerimine oleks palju hullem. Miljonite noorte silmis sai Dodsonist aga kangelane. Ajalehe The Washington Post kolumnist Jonathan Capehart kirjutas, et Dodson sai kohe internetisensatsiooniks, kuna "meie võltsi *reality*-televisiooni ajal muudab tema *reality* reaalseks". Hiljem lisas ta, et Dodson "on üks tugevamaid inimesi, keda me pika aja jooksul näinud oleme".

Järelmõju
---------

Lisaks müügile iTunesis on laulu Youtube'is vaadatud üle 85 miljoni korra. Dodson on osalenud raadiosaadetes Austraalias, tal on fänne Londonis ning ta on leidnud laia tunnustust ka oma kodulinnas Huntsville'is.

Dodson pani püsti ka veebilehe, kus palus annetada raha, et tema pere saaks getost välja kolida. annetuste, laulu ja T-särkide müügitulu eest ostetakse tema perele uus maja ning asutatakse fond laste diabeedi raviks, mille all on kannatanud nii tema õde kui ka ema.

Isiklik elu
-----------

Dodson kasvas üles Chicagos ja kolis Huntsville'i 2004, kus ta õpib Virginia College'is ärijuhtimist. Ta töötab ka juuksestilistina. Antoine Dodson on kuuest lapsest vanim. Veebis fännidele antud videointervjuus vastas ta küsimusele oma seksuaalsuse kohta: "Kas ma olen biseksuaalne? Ei. Homo? Jah." CBS-ile antud intervjuus ütles Dodson Shira Lazarile, et ta on olnud vägistamise ohver.

Viited
------

1. ↑  Antoine Dodsoni leht Facebookis. Viimati vaadatud 15. septembril 2010.
2. ↑  Philip Kennicott "Auto-Tune turns the operatic ideal into a shoddy joke" The Washington Post, August 29, 2010
3. 1 2 3 4 5 6  Paul Gallagher "Antoine Dodson: from local news item to internet sensation" The Guardian, August 15, 2010
4. ↑  "Antoine Dodson: Riding YouTube Out of the 'Hood'" NPR, August 23, 2010
5. 1 2 3  Jonathan Capehart "Antoine Dodson is for real, y'all" The Washington Post, August 3, 2010. Viimati vaadatud 26. augustil 2010}}
6. 1 2  Jonathan Capehart "The smarts and strength of Antoine Dodson" The Washington Post, August 19, 2010. Viimati vaadatud 25. augustil 2010
7. ↑  Errin Haines "'Bed Intruder' songster turning fame into a future" Associated Press, August 31, 2010
8. ↑  Antoine Dodson: Antoine's World Accessed August 28, 2010.
9. 1 2  Shira Lazar "Bed Intruder' YouTube Star Antoine Dodson Exclusive: I Was Rape Victim" CBS News, August 19, 2010
10. 1 2  Mark McCarter "Antoine Dodson's on a roll – run and tell that!" The Huntsville Times, August 15, 2010. Viimati vaadatud 25. augustil 2010